Inga Andersens nabo trådte til, da hendes flextrafik-tur til sygehuset blev aflyst på grund af konflikt mellem NT og vognmændene.

Uden for Aalborg Universitetshospital venter Inga Andersen på en bænk. Hun er kræftpatient og har taget turen til sygehuset fra hjemmet i Gistrup. Hun kan ikke tage offentlig transport på grund af en dårlig ryg, og derfor booker hun som regel en tur med flextrafik. Det plejer at fungere upåklageligt. -	Der har aldrig  været vrøvl med at hente og bringe mig, siger hun. Men torsdag er flextrafik-turen aflyst, og det samme gør sig gældende for mange andre ture med flextrafik i Nordjylland. NT og vognmændene, der kører flextrafik, er nemlig i konflikt. 250 biler holder stille Det er de stigende brændstofpriser, der har fået vognmændene til at hugge bremserne i på 250 biler, der normalt kører flextrafik. Vognmændene kræver, at NT fremover kompenserer dem for de stigende priser – ellers kan de ikke få det til at løbe rundt. -	Som tingene har udviklet sig, så kan vi se, at vores flexkørsel ikke er rentabel at køre længere. Vi vil gerne have en kompensation, der svarer til ekstraudgiften for brændstof. Det er det, vi ønsker, siger Martin Wunderov, der er indehaver af Dybvad Taxa. Vognmændene og NT skal mødes fredag til forhandlinger, men som det ser ud lige nu, er der ikke meget at komme efter, siger NT’s underdirektør, Nicolai Sørensen: -	Vi har ikke flere penge, desværre. Men vi tager gerne dialogen om, om der er andre ting, vi kan gøre fremadrettet. Kompensation på 0,37 procent Vognmændene får på grund af de stigende priser en kompensation på 0,37 procent oven i timeprisen, men det er ikke et beløb, der gør vognmændene tilfredse. -	Vi får kompensation, men den er så lille, at det rækker ingen steder, siger Martin Wunderov fra Dybvad Taxa. Han er ked af, at konflikten går ud over de borgere, der normalt bruger flextrafik, men det er nødvendigt, lyder det fra ham: -	De (borgerne, red.) bliver selvfølgelig taget som gidsler, men det er den eneste måde, vi kan gøre opmærksom på det her. Vi har prøvet at være i dialog med NT, men vi synes ikke, vi får noget den anden vej. På parkeringspladsen ved Aalborg Universitetshospital er Inga Andersens lift på vej. I stedet for en flextrafik-kørsel har hun fået en flink nabo til at tage turen fra Gistrup for at hente hende: -	Jeg kommer hjem med hjælp fra en god nabo, som jeg ringer til. Jeg siger, når jeg sidder her, og så kommer han og henter mig, så det er jo dejligt.